CELEX: 32009R0759
Language: sk
Date: 2009-08-19 00:00:00
Title: Nariadenie Komisie (ES) č. 759/2009 z  19. augusta 2009 , ktorým sa mení a dopĺňa príloha k nariadeniu Rady (ES) č. 21/2004, ktorým sa ustanovuje systém na identifikáciu a registráciu oviec a kôz (Text s významom pre EHP )

20.8.2009   
            
            
               SK
            
            
               Úradný vestník Európskej únie
            
            
               L 215/3
            
         
      NARIADENIE KOMISIE (ES) č. 759/2009
   z 19. augusta 2009,
   ktorým sa mení a dopĺňa príloha k nariadeniu Rady (ES) č. 21/2004, ktorým sa ustanovuje systém na identifikáciu a registráciu oviec a kôz
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 21/2004 zo 17. decembra 2003, ktorým sa ustanovuje systém na identifikáciu a registráciu oviec a kôz a ktorým sa mení a dopĺňa nariadenie (ES) č. 1782/2003 a smernice 92/102/EHS a 64/432/EHS (1), a najmä na jeho článok 10 ods. 1 prvý pododsek,
   keďže:
   
               (1)
            
            
               V nariadení (ES) č. 21/2004 sa stanovuje, že každý členský štát má ustanoviť systém na identifikáciu a registráciu oviec a kôz v súlade s ustanoveniami uvedeného nariadenia.
            
         
               (2)
            
            
               Takýto systém obsahuje štyri prvky, a to: prostriedky na identifikáciu každého zvieraťa, aktualizované registre vedené v každom chove, sprievodné doklady a ústredný register alebo počítačovú databázu. V prílohe k uvedenému nariadeniu sa stanovujú požiadavky na tieto prvky.
            
         
               (3)
            
            
               V článku 4 ods. 3 nariadenia (ES) č. 21/2004 sa v súčasnosti ustanovuje, že zvieratá určené na zabitie pred dosiahnutím veku 12 mesiacov, ktoré nie sú určené na obchod v rámci Spoločenstva alebo na vývoz do tretích krajín, sa môžu identifikovať metódou, ktorá je v súlade s podmienkami stanovenými v oddiele A.7 prílohy k uvedenému nariadeniu. V niektorých prípadoch sa však zvieratá, ktoré boli pôvodne určené na zabitie, neskôr použili na chov v iných chovoch, ako sú chovy ich narodenia. Preto by sa malo povoliť, aby sa v prípade takýchto zvierat umožnila individuálna identifikácia potom, ako opustia svoje chovy narodenia, za predpokladu, že jednotlivé zviera možno vysledovať až po chov jeho narodenia.
            
         
               (4)
            
            
               V oddiele C prílohy k nariadeniu (ES) č. 21/2004 sa stanovujú informácie, ktoré by mal obsahovať sprievodný doklad. S cieľom zaznamenať v sprievodnom doklade individuálny identifikačný kód každého zvieraťa sa kódy jednotlivých zvierat musia čítať pri odchode. Kódy jednotlivých zvierat sa znovu čítajú v chove určenia. S cieľom znížiť administratívne zaťaženie by sa za určitých podmienok malo povoliť zaznamenávanie identifikačných kódov zvierat v chove určenia namiesto v chove odchodu.
            
         
               (5)
            
            
               V článku 7 ods. 2 nariadenia (ES) č. 21/2004 sa stanovuje, že určití chovatelia musia robiť inventúru držaných zvierat minimálne raz do roka. V časti D prílohy k uvedenému nariadeniu sa stanovujú určité informácie, ktoré má obsahovať počítačová databáza. Výsledky inventúry sú súčasťou uvedených informácií. S cieľom znížiť administratívne zaťaženie by malo byť možné nezaznamenávať takéto výsledky v tých členských štátoch, v ktorých počítačová databáza obsahuje okrem informácií požadovaných podľa časti D uvedenej prílohy aj individuálne identifikačné kódy všetkých zvierat v chove.
            
         
               (6)
            
            
               Nariadenie (ES) č. 21/2004 by sa preto malo zodpovedajúcim spôsobom zmeniť a doplniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Príloha k nariadeniu (ES) č. 21/2004 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. augusta 2009
      
         
            Za Komisiu
         
         Androulla VASSILIOU
         
         
            členka Komisie
         
      
   
   
      (1)  Ú. v. EÚ L 5, 9.1.2004, s. 8.
   
      PRÍLOHA
      Príloha k nariadeniu (ES) č. 21/2004 sa mení a dopĺňa takto:
      
                  1.
               
               
                  V oddiele A bode 7 sa tretí pododsek nahrádza takto:
                  „Zvieratá identifikované v súlade s týmto bodom, ktoré sú určené na držanie po dosiahnutí veku 12 mesiacov alebo sú určené na obchod v rámci Spoločenstva, alebo na vývoz do tretích krajín, sa musia identifikovať v súlade s bodmi 1 až 4, aby sa zabezpečila úplná vysledovateľnosť každého zvieraťa až po chov narodenia“.
               
            
                  2.
               
               
                  V oddiele C sa bod 2 nahrádza takto:
                  
                              „2.
                           
                           
                              Od 1. januára 2011 držiteľ chovu odchodu zaznamená do sprievodného dokladu individuálny identifikačný kód každého zvieraťa identifikovaného v súlade s bodmi 1 až 6 oddielu A predtým, ako sa presun uskutoční.
                              Odchylne od prvého pododseku môže príslušný orgán povoliť v prípade presunov, ktoré nezahŕňajú obchod v rámci Spoločenstva, zaznamenávanie individuálneho identifikačného kódu každého zvieraťa v mieste určenia v mene držiteľa chovu odchodu za týchto podmienok:
                              
                                          a)
                                       
                                       
                                          zvieratá sa neprepravujú v rovnakých dopravných prostriedkoch ako zvieratá z iných chovov, ak nie sú skupiny zvierat od seba navzájom fyzicky oddelené;
                                       
                                    
                                          b)
                                       
                                       
                                          chov určenia je schválený príslušným orgánom na účely zaznamenávania individuálnych kódov zvierat v mene držiteľa chovu odchodu;
                                       
                                    
                                          c)
                                       
                                       
                                          sú zavedené postupy, aby sa zaručilo, že do 48 hodín po čase odchodu:
                                          
                                                      i)
                                                   
                                                   
                                                      sa individuálny identifikačný kód každého zvieraťa zaznamená v súlade s oddielom B bodom 2 písm. a) v registri v chove odchodu;
                                                   
                                                
                                                      ii)
                                                   
                                                   
                                                      sa informácie týkajúce sa presunu poskytnú príslušnému orgánu na aktualizáciu počítačovej databázy v súlade s oddielom D bodom 2.“
                                                   
                                                
                                    
                        
            
                  3.
               
               
                  V oddiele D sa bod 1 písm. f) nahrádza takto:
                  
                              „f)
                           
                           
                              výsledok inventúry zvierat uvedenej v článku 7 ods. 2 a dátum, kedy sa táto inventúra uskutočnila, okrem členských štátov, v ktorých ústredná počítačová databáza obsahuje individuálny identifikačný kód každého zvieraťa držaného v chove.“